จับตาศก.โลกป่วนทำบาทอ่อน
ปีหน้าได้ลุ้น32บาท/เหรียญสหรัฐแข็งแต่ค่าเงินอียูยวบ
9 ธ.ค. 2554

ปีหน้าได้ลุ้น32บาท/เหรียญสหรัฐแข็งแต่ค่าเงินอียูยวบ 
นักเศรษฐศาสตร์หวั่นเอสแอนด์พีปรับอันดับความน่าเชื่อถือประเทศใช้เงินยูโร ส่งผลแรงกว่าวิกฤตซัพไพรม์ ปีหน้าลุ้นบาทอ่อน 32 บาท/เหรียญสหรัฐ
นายบันลือศักดิ์ ปุสสะรังษี ผู้ช่วยกรรมการผู้จัดการใหญ่ธนาคารซีไอเอ็มบี ไทย กล่าวว่า หากสถาบันจัดอันดับเครดิตสแตนดาร์ดแอนด์พัวร์ (เอสแอนด์พี) ลดอันดับความน่าเชื่อถือของประเทศที่ใช้สกุลเงินยูโร 15 ประเทศ จะส่งผลให้เงินบาทอ่อนค่า เพราะเงินเหรียญสหรัฐจะกลับมาแข็งค่า ขณะที่กองทุนเสถียรภาพของยุโรป (อียู) ก็จะถูกลดอันดับความน่าเชื่อถือไปด้วย ซึ่งจะทำให้พันธบัตรสกุลเงินยูโรขายยากขึ้น เรื่องนี้ถือเป็นเรื่องที่ใหญ่มากกว่าปัญหาซับไพรม์หลายเท่า 
“เงินยูโรจะแย่ เงินเหรียญสหรัฐจะแข็งขึ้นเร็ว และเงินบาทจะอ่อนค่า และขณะนี้เรายังมีแรงกดดันที่จะขาดดุลบัญชีเดินสะพัด จากการส่งออกที่ยังไม่ดี เกิดจากปัญหาน้ำท่วม การนำเข้าเครื่องจักรจะมากขึ้น จากนี้จะเห็นเงินบาทมีความผันผวนมาก ปีหน้าก็ไม่แน่ที่จะเห็นเงินบาทอ่อนค่าไปถึง 32 บาท/เหรียญสหรัฐ เพราะตอนนี้เงินบาทก็ใกล้ 31 บาทแล้ว” นายบันลือศักดิ์ กล่าว
นายบันลือศักดิ์ กล่าวว่า ในช่วงปี 2551-2552 เกิดวิกฤตเลห์แมนบราเธอร์เงินบาทก็อ่อนค่าทีเดียวจาก 32 บาท/เหรียญสหรัฐ เป็น 36 บาท/เหรียญสหรัฐ เพราะเงินเหรียญสหรัฐแข็งค่าขึ้น กรณีก็จะเป็นเช่นเดียวกัน
อย่างไรก็ดี เงินบาทที่จะอ่อนค่ารอบนี้จะไม่กดดันเงินเฟ้อ เพราะราคาน้ำมันไม่ขยับตัวสูงขึ้น ขณะที่ความต้องการซื้อก็อ่อนแรง เชื่อว่าปีหน้ากว่าจะฟื้นฟูประเทศเสร็จ ภาคส่งออกจะกลับมาเป็นปกติช่วงปลายไตรมาสแรก แต่ในช่วง 23 เดือนจากนี้ ภาคการส่งออกยังไม่เป็นปกติ หากอียูทรุด การส่งออกของไทยก็จะทรุดไปด้วย เพราะอียูเป็นกลุ่มประเทศปลายทางในการนำเข้าสินค้าจากไทยผ่านการส่งออกไปยังจีน และกลุ่มประเทศในอาเซียนที่ไทยส่งออกเพื่อให้ผลิตต่ออีกทอดหนึ่ง
“ถ้าอียูแย่การส่งออกของเราไปอาเซียน ไปจีนก็แย่ไปด้วย เพราะประเทศพวกนี้ซื้อสินค้าจากเราเพื่อไปผลิตก่อนส่งออกต่อ ตอนนี้เศรษฐกิจอียูเข้าสู่ภาวะถดถอยแล้วและจะแรงขึ้น เพราะความต้องการซื้อไม่มี ยังไม่นับรวมภาคการท่องเที่ยวของไทยในบางพื้นที่ เช่น ภูเก็ต ซึ่งเป็นจุดของนักท่องเที่ยวยุโรป” นายบันลือศักดิ์ กล่าว
นายสมิทธิ์ พนมยงค์ ผู้ช่วยผู้จัดการใหญ่ธนาคารไทยพาณิชย์ กล่าวว่า ก่อนหน้านี้เอสแอนด์พีก็ได้ปรับลดอันดับสหรัฐมาแล้ว ขณะนั้นตลาดโลกก็ปั่นป่วนรุนแรง แต่สุดท้ายก็กลับมาเป็นปกติ จึงเชื่อว่าทั้งนี้คงมีผลต่อตลาดระยะสั้น